Referat samarbeidsforum

13. januar 2022

Teams-møte

1200 - 1530

**Deltakere**

|  |
| --- |
| Gisle Kristian Almlid-Larsen, Innherred |
| Randi Estil, Indre Namdal |
| Arne Johannes Aasen, NTNU |
| Knut Storeide, Midtre Namdal |
| Hilde Lein, Utdanningsforbundet |
| Liv Iren Grandemo, Nord universitet ( deltok i møtet fra kl 14.00) |
| Gøril Dønnheim-Nilsen, Fosen |
| Mikael Lyngstad, Trondheim og Malvik |
| Ann Kristin Geving, Værnes |
| Tarjei Moen, fylkeskommunen/videregående skoler |
| Kirsti Sandnes Fjær, Ytre Namdal |
| Marit Aksnes, Levanger/Verdal |
| Ragnhild Sperstad Lyng, Statsforvalteren |
| Bjørn Rist, Statsforvalteren |
| Svein Harald Nygård, Statped |
| Henriette Gladsø Holmen, PPT-representant |
| Solveig Melby, Trøndelag sørvest |
| Marit Moe, KS |

**Forfall**

|  |
| --- |
| Elin Bø Morud, NTNU |

**1/2022 Godkjenning av referat**

Referatet fra 28. september 2021 ble godkjent uten merknader.

**2/2022 Aktuelt**

* Rapportering på tilskudd for 2021

Hvilke forbedringspunkter er det i «portalen»? Vi vet om flere, men vil sette pris på konkrete tilbakemeldinger fra dere – på e-post. Hva ville gjort skjemaet bedre?

* Kort om fellestiltakene

1. Tidlig innsats/begynneropplæringstiltaket

Evalueringen/stopp-punktet samarbeidsforum hadde sammen med prosjektgruppa våren 2021, pekte mot to forbedringspunkt. Tiltaket måtte forankres bedre lokalt for å bidra inn i kollektiv læring i de deltakende skolene, og PPT burde involveres i større grad. Prosjektgruppa har gjennomført egne ledersamlinger for å gi lederne god innsikt i tiltaket, samt å støtte opp under viktige prosessgrep i ledelse av utviklingsarbeid. Mange har deltatt på disse samlingene, men vi har også fått spørsmål fra skoler som ikke har kjent til muligheten for å delta på disse. Vi legger ved lysarkene som ble brukt på samlingene, og minner samtidig om ansvaret dere har for å bidra til forankring av fellestiltakene i deres eget nettverk - og sikre god informasjonsflyt.

b) Læreplan og vurdering

Når det gjelder dette fellestiltaket, så ble 2021 i hovedsak brukt til planlegging og utvikling – i samspill med dere. Nå er 6 nettverk klare for å starte i pulje 1. Det er gjennomført ledersamlinger for alle skoler som skal delta. Arne Johannes orienterte kort om status for pulje 1. Første fagsamling er mandag 17. januar. Det legges opp til mellomarbeid mellom samlingene, og det vises til hvordan man gjennom å ha forberedende samlinger med skolelederne og skoleeierne i forkant av oppstart ønsker å legge godt til rette for at tiltaket blir et skolebasert kompetanseutviklingstiltak, og at det legges til rette for kollektiv læring på den enkelte skole. Vi legger ved lysark også fra disse samlingene.  
  
«Smakebitdagene» i høst (nye læreplaner og eksamen) ble veldig populære. Mange deltok, og det er gode tilbakemeldinger på det faglige innholdet på disse samlingene. Det var tydelig et stort behov for å bli kjent med ny eksamensordning, og nye oppgavekonstrukt som følge av LK20. Konseptet har spredd seg landet rundt.

Det kom innspill i møtet om det er litt forvirrende at informasjon om fellestiltakene kommer fra ulike avsendere. Hovedregelen er at alt som relateres til arbeidet i samarbeidsforum, og tilskuddsordningene, sendes fra Statsforvalteren. Når samarbeid med UH er på plass, og tiltak skal iverksettes – så sparrer dere direkte med aktuell UH. I planlegging og utvikling, har vi Statsforvalteren vært sentral i koordineringen – og har derfor vært mer «på ballen». Når deltakelse er avklart, oppstart planlagt – og man er klare for iverksetting, er det naturlig at UH og kompetansenettverk har den direkte dialogen.   
  
Ellers ser Statforvalteren at det er et stort behov for god – og tilgjengelig informasjon om tilskuddsordningene – og vil legge ut mer informasjon på hjemmesiden etter hvert som styringsdokumentene våre blir fastsatt. Referater fra møtene er tilgjengelige på hjemmesiden. Det ble stilt spørsmål ved om vi ikke burde ha opprettet et Teamsrom. Dette vil vi vurdere.

* I februar gjør Udir et nytt uttrekk av kommuner som får tilbud om støtte gjennom oppfølgingsordningen. Det kan være kommuner i Trøndelag som får tilbud om støtte gjennom ordningen. Foreløpig vet vi verken om vi har noen i uttrekket, eller eventuelt hvem.
* 15 kommuner i Trøndelag har fått tilbud om å delta i Læringsmiljøprosjektet. Søknadsfristen er i starten av februar. Prosjektet har en varighet på to år. Dette kan ha noe å si for hvilke kommuner nettverket prioriterer i sitt samlede beslutningsgrunnlag for Dekom og Kompetanseløftet.
* Ny som lærer

Kanskje har kommuner søkt om midler til veiledning av nyutdannende lærere, og fått tilskudd? Nina Vasseljen fra NTNU har besøkt samarbeidsdforum tidligere, og hun og arbeidsgruppa (Nord/NTNU og DMMH) er på tilbudssiden, og bidrar gjerne inn mot disse veilederne. Statsforvalteren skal ha møte med denne arbeidsgruppa i februar – og tar gjerne imot innspill og ønsker om støtte.

**3/2022 Ferdigstilling av styringsdokumentene i Dekom inkl. Kompetanseløftet**

Ingressen i alle tre dokumentene, forteller hva hvert enkelt dokument har slags formål.

- Mandat til samarbeidsforum

Statsforvalteren gikk kort gjennom endringer som var gjort. Det var ingen kommentarer eller spørsmål til dette dokumentet.   
Vedtak: Mandatet ble godkjent. Dette legges på nyopprettet teams-mappe når det er underskrevet.

- Langsiktig plan for Dekom i Trøndelag

Dette er et helt nytt dokument, som skal sikre forutsigbarhet for alle parter. Økonomi er en del av denne planen. Det er også fellestiltakene, og en beskrivelse av hvilke maler/skjema man skal bruke. Samarbeidsforum hadde ingen innspill eller spørsmål til akkurat det, men det ble enighet om at de to avsnittene om økonomi i planen settes på vent fordi de må ses opp mot dokumentet sentrale momenter. Det må utredes litt nærmere hva som er konsekvenser av å avvikle direkteoverføring av midler til pool for å sikre langsiktige partnerskap. KS kom med innspill om at Statsforvalteren inviterer eierrepresentantene i samarbeidsforum og KS til et møte der man diskuterer dette, og at man gjør tilsvarende overfor UH.   
Vedtak: Den langsiktige planen godkjennes med unntak av de to avsnittene knytett til økonomi. Statsforvalteren inviterer til dialogmøter med eierne og KS, og med UH – og endelig beslutnign om økonomisk modell blir tatt i neste møte.

- Sentrale momenter og årshjul for Dekom Trøndelag inkl. Kompetanseløftet

Som beskrevet i oversendelsen av dokumentene før jul, var det ett punkt med veldig sprikende høringssvar, og dette var knyttet til avvikling eller videreføring av direktetildeling til Utviklingspartner 1. De nye retningslinjene for tilskuddsordningen aktualiserer at vi ser nærmere på hvordan vi best forvalter midlene, og følger dem ut, slik at de gir gode rammer for kollektiv læring i skolene. Vi står overfor to alternativer:

a) Vi kan velge å avvikle modellen vår, og la hvert enkelt nettverk inngå partnerskap på prosjektnivå – og legge dette inn i de årlige beslutningsgrunnlagene. Dette gir eierne større frihet, men vil medføre uforutsigbare rammer for UH; noe som igjen begrenser kapasiteten og fleksibiliteten til UH

b) Vi kan velge å videreføre modellen vår, men bruke muligheten vi har nå til å evaluere og videreutvikle den.   
  
Forslaget fra Statsforvalteren er at vi trenger mer tid for å ta en god beslutning med hensyn til dette momentet.

Vedtak: Det gjennomføres to dialogmøter før neste møte i samarbeidsforum; ett for skoleeierrepresentantene i samarbeidsforum + KS, og ett for UH.   
  
Som forberedelse til disse dialogmøtene oppfordres alle representantene til å tenke gjennom hvilke erfaringer vi har med Trøndelagsmodellen så langt. Hva har fungert? Hva har ikke fungert? Gjensidige forventninger? Møtene vil bli avholdt før vinterferien.

**4/2022 Økonomi – prinsipper for tildeling i 2022**

Statsforvalteren har ikke mottatt tildelingsbrev fra Udir for 2022 per dato. Vi vet derfor ikke eksakt beløp for årets tildeling. Udir har gitt signaler om at det tildelingen vil være på samme nivå som tidligere år. Fordelingsnøkkelen som ligger til grunn i Trøndelag, går fram av den langsiktige planen:

*Samarbeidsforum har besluttet en fordelingsnøkkel basert på de 11 nettverkenes lærerårsverk, samt et grunntilskudd som gir en rimelig fordeling. Når kompetansenettverkene leverer beslutningsgrunnlaget sitt, skal de forholde seg til den forhåndstildelte rammen.* Kompetansenettverkene kan, med bakgrunn i dette, planlegge ut fra den rammen de fikk i fjor.

Samlet tildeling for 2022 fordeles da slik:

*-* Partnerskapene (nettverk + UH) – tilsvarende ramme som i fjor

- Eventuelle fellestiltak. De to pågående fellestiltakene er betalt, men et nytt mulig fellestiltak som ble diskutert var samsike perspektiver – se sak 6/2022. Dette må diskuteres nærmere i hvert enkelt nettverk, og samarbeidsforum, før vi tar en besluting.

- Eventuell direktefinansiering til UP 1 vedtas først i mars-møtet, jf. sak 3/2022

Vedtak: Prinsippene for tildeling videreføres. Endelige beslutninger omkring innstillingen blir tatt i neste møte i samarbeidsforum.

**5/2022 Oslo Mets rapport (Trøndelag). Konsekvenser for videre arbeid i Trøndelag?**

Samarbeidsforum vedtok at Trøndelag skulle stille seg til rådighet for å være Casefylke i følgeforskningen av Dekom. Det betyr kort og godt at vi blir sett litt nærmere i kortene enn mange andre fylker, og at mange i Trøndelag har fått mulighet til å la sin stemme høres i dette arbeidet.

I vår formidlet Selma Therese Lyng fra Oslo Met foreløpige funn fra det første temanotatet. Nå er den første rapporten kommet. Dere finner den her: <https://oda.oslomet.no/oda-xmlui/handle/11250/2789600>. Som Case-fylke har vi fått ut trønderske data, sammenholdt med nasjonale data. Se vedlegg.

Hovedfunn på landsbasis.

* Vurderingen av ordningen er fortsatt positiv.
* Aktørene som er tettere på praksis er gjennomgående mer kritiske til ordningen enn aktørene som deltar på nettverksnivå.
* Samarbeidsforumene har foreløpig fått en litt annen rolle enn tiltenkt. Det skyldes at Statsforvalteren har fått en tydeligere rolle som tilskuddsforvalter etter revideringen av retningslinjene.

Trøndelag er ett av fem casefylker som deltar i følgeevalueringen. En av gevinstene med å delta i et slikt forskningsprosjekt, er at vi blir kikket i kortene – og kan bruke funnene og konklusjonene som grunnlag for refleksjon, læring – og justering av kurs.  
  
Foilene som er vedlagt viser funnene (trønderske og nasjonale) i diagrammer. Kort gjennomgang av trøndertallene av Bjørn, før samarbeidsforum ble delt inn i grupper som diskuterte disse spørsmålene:

1. Er dette gjenkjennbart for dere?
2. Hva er suksessfaktorer og barrierer?
3. Hvilke grep kan brukes lokalt for å løse utfordringsbildet?
4. Hva kan samarbeidsforum gjøre?

Betraktninger fra deltakerne etter gruppearbeidet:

* Funnene er gjenkjennbare. UH har et ønske om å forbedre seg i partnerskapsrollen. Det står ikke på vilje, men på kapasitet – og på tilgjengelig kompetanse. Arbeidsplanene til fagpersonene skaper begrensninger.
* Det er ulik opplevelse av medlemmene i gruppen om hvorvidt partnerskapet fungerer samskapende. Blant noen i gruppen er scoret høyere enn det som går fram av OsloMet sine funn, men hos noen er det lavere.
* Funnet som viser et forholdsvis lavt score på skolelederes opplevelse av skoleeiers pådriver-rolle, er bekymringsfullt. Det stilles spørsmål ved om det er for stor avstand mellom skolene i et nettverk, og kompetansenettverket selv. Det følges på med et spørsmål om det samme på neste nivå; fra alle skoleeiere og samarbeidsforum. Får man informasjonen fram, begge veier?
* Det vises til sammenhengen mellom denne rapporten og Ekspertgruppa for skolebidrag sine anbefalinger. Det pekes mot hvor viktig kapasitet og kompetanse hos skoleeier er for å være en støtte for skolene i både drift og utvikling. Fosennettverket har, i samarbeid NTNU, i flere år gjort forsøk på å utvikle et videreutdanningstilbud for skoleeier-målgruppen.
* Som skoleeiere setter vi pris på tilskuddsordningen; statens bidrag er viktig i lokal kompetanseutvikling. Slike gode ordninger finnes ikke på andre samfunnsområder. Vi må være oppmerksomme på at fellestiltakene kan være krevende å forankre lokalt – og forsterke utbyttet av – slik at det gagner den enkelte lærer i det enkelte klasserommet.
* UH må være mer bevisst på det doble formålet. Lærerutdanningene skal også lære av å være i partnerskap – og det skal komme grunn- og videreutdanning til gode. Da må UH tettere på klasserommene.
* Det er godt å se funnene viser at tillitsvalgte er så tilfredse, både med involveringen og valg av tiltak som møter lokale behov. Allikevel viktig å være oppmerksom og følge med på utviklingen.
* En siste betraktning er at det er interessant at det oppleves at tiltakene møter lokale behov, men at det ikke bidrar til kollektiv læring i profesjonsfellesskapet. Er det her skoen trykker da? Vi lærer ikke – vi endrer ikke praksis. Det er i så fall en nokså alvorlig bekymring.

Alle representanter ble oppfordret til å bruke tid på funnene og spørsmålene sammen med dem man representerer.

**6/2022 Samiske perspektiver**

Saken ble meldt under eventuelt på forrige møte i samarbeidsforum. Bakgrunnen for innspill var behov for kompetanseutvikling innenfor både LK20S, men også på det samiske innholdet i LK2020. Det er generelt et ønske om økt kompetanse på dette området. Innspillet fra sektor er ikke mer konkret enn det.

Problemstilling: Temaet kan føles så lite at det kan bli nedprioritert av enheter/nettverk. Det er derfor mulig det er klokt at dette blir et fellestiltak. Målgruppen kan ikke bare være knyttet til de som underviser etter LK20S, også de som underviser etter LK20 må være målgruppe.

Det er tydelige forventninger til å ivareta samiske perspektiver i retningslinjene. Dette var nytt i 2021. Her står det blant annet i mål for ordniningen: *«Sektormålene for barnehage og skole som er vedtatt av Stortinget i statsbudsjettet, utgjør rammen for bruken av midlene. Det er et overordnet mål å styrke kunnskap og kompetanse som bidrar til et likeverdig tilbud og fremmer utvikling, læring og trivsel hos alle barn og unge, og sikre at samiske perspektiver blir ivaretatt i barnehage og skole».*Og vi finner det også i kjennetegnene for måloppnåelse; *(…) Samiske perspektiver er ivaretatt i de lokale prioriteringene av kompetansebehov(…).*

Det er derfor viktig at temaet aktivt vurderes i prioriteringsprosessene i partnerskapene. Statsforvalterens rolle er å etterspørre, noe også rapporteringen gjør.

Det skisseres flere mulige løsninger på det signaliserte behovet:

a) Vi kan definere de samiske perspektivene som et fellestiltak som vi utvikler som gjøres tilgjengelig for aktuell målgruppe på tvers av kompetansenettverk  
b) Trondheim/Malvik, som tok initiativet til denne saken, kan tildeles midler utover sin egen ramme for å utvikle et tiltak i samarbeid med UH. Dette kan være en pilot som flere kan ta del i etter hvert  
c) Hvert enkelt nettverk tar ansvar for å vurdere behov – også innenfor den nevnte tematikken  
  
Flere representanter signaliserer at de er interessert i en eller annen form for samarbeid, men alle har behov for å gjøre vurderinger sammen med sitt eget nettverk.

**Eventuelt**

Vi minner om neste møte 9. og 10. mars.

Møtet slutt kl. 15.30

Bjørn Rist (referent)

**3 Vedlegg**